b"\n_START_ARTICLE_\nMate Vatsadze\n_START_SECTION_\nKarriere\n_START_PARAGRAPH_\nVatsadze begyndte sin karriere i hovedstadsklubben Dinamo Tbilisi i 2004. I de fem \xc3\xa5r mellem 2005 og 2010 spillede han 96 kampe for klubbens f\xc3\xb8rstehold og lavede 42 m\xc3\xa5l, f\xc3\xb8r han blev k\xc3\xb8bt i 2011 af den russiske klub FC Volga Nisjnij Novgorod. Der spillede han et \xc3\xa5r, f\xc3\xb8r han i 2012 blev k\xc3\xb8bt af FC Dila Gori.\n_START_SECTION_\nAGF\n_START_PARAGRAPH_\nDa AGF m\xc3\xb8dte Dila Gori i to kampe for at spille om kvalifikation til UEFA Europa League 2012-13, hvor Dila Gori gik videre til tredje kvalifikationsrunde, scorede Vatsadze tre m\xc3\xa5l, hvilket imponerede den danske klub s\xc3\xa5 meget, at den valgte at byde p\xc3\xa5 ham. Den 2. september 2012 skrev han under p\xc3\xa5 en 3\xc2\xbd \xc3\xa5r lang kontrakt med AGF. Her fik han i f\xc3\xb8rste omgang problemer med at f\xc3\xa5 arbejdstilladelse, s\xc3\xa5 der gik n\xc3\xa6sten en m\xc3\xa5ned, inden Vatsadze fik sin debut for AGF's reservehold i en kamp mod AaB, hvor han i \xc3\xb8vrigt scorede._NEWLINE_Vatsadze var i en periode en stor gevinst for AGF og scorede en r\xc3\xa6kke m\xc3\xa5l. S\xc3\xa5ledes blev han topscorer med 20 m\xc3\xa5l i 1. division, da AGF i s\xc3\xa6sonen 2014-15 spillede i denne r\xc3\xa6kke. Da AGF udskiftede tr\xc3\xa6ner Morten Wieghorst med Glen Riddersholm, fik Vatsadze dog ikke s\xc3\xa5 meget spilletid, og dette forhold endte med, at klubben oph\xc3\xa6vede kontrakten med ham i sensommeren 2016, et \xc3\xa5r f\xc3\xb8r kontraktens udl\xc3\xb8b.\n_START_SECTION_\nLokomotivi Tbilisi\n_START_PARAGRAPH_\nEfter bruddet med AGF, spillede han kortvarigt i Lokomotivi Tbilisi, hvor det blev til 3 kampe og 1 m\xc3\xa5l.\n_START_SECTION_\nViborg FF\n_START_PARAGRAPH_\nDen 11. januar 2017 oplyste Viborg FF at de havde skrevet kontrakt med Vatsadze. Kontrakten l\xc3\xb8b indtil sommeren 2018.\n_START_SECTION_\nSilkeborg IF\n_START_PARAGRAPH_\nI sommeren 2017 rykkede Viborg imidlertid ud af Superligaen, hvorp\xc3\xa5 Vatsadze skiftede til Silkeborg IF.\n_START_SECTION_\nSenere karriere\n_START_PARAGRAPH_\nI 2018 vendte Vatsadze tilbage til sin oprindelige klub, Dinamo Tbilisi, og fra nyt\xc3\xa5r 2018-19 tog han til lettiske FK Liep\xc4\x81ja."